PMIndiaData/PMIndiaSum huggingface dataset:
তুৰ্কীত অনুষ্ঠিত এফ আই এচ আন্তঃৰাষ্ট্ৰীয় স্কায়িং প্ৰতিযোগিতাত ভাৰতৰ হৈ প্ৰথম পদক বিজয়ী আঁচল ঠাকুৰলৈ প্ৰধানমন্ত্ৰীৰ অভিনন্দন

প্ৰধানমন্ত্ৰী শ্ৰী নৰেন্দ্ৰ মোদীয়ে তুৰ্কীত অনুষ্ঠিত এফ আই এচ আন্তঃৰাষ্ট্ৰীয় স্কায়িং প্ৰতিযোগিতাত ভাৰতৰ হৈ প্ৰথম পদক বিজয়ী আঁচল ঠাকুৰলৈ অভিনন্দন জ্ঞাপন কৰিছে। “আঁচল ঠাকুৰৰ এই কাম প্ৰশংসাৰ যোগ্য! তুৰ্কীত অনুষ্ঠিত এফ আই এচ আন্তঃৰাষ্ট্ৰীয় স্কায়িং প্ৰতিযোগিতাত ভাৰতৰ হৈ প্ৰথমবাৰৰ বাবে পদক জয় কৰাৰ এই ঐতিহাসিক ক্ষণত সমগ্ৰ ভাৰতবৰ্ষই গৌৰৱ বোধ কৰিছে। আপোনাৰ ভৱিষ্যতৰ কৰ্মৰাজিৰ বাবে শুভেচ্ছা জ্ঞাপন কৰিছো”, প্ৰধানমন্ত্ৰীগৰকীয়ে কয়।
জলবায়ু পৰিৱৰ্তনক লৈ ৰাষ্ট্ৰসংঘৰ পৰিকাঠামো সন্মিলন(ইউএনএফচিচিচি)ত ভাৰতীয় দ্বিতীয় দ্বি-বাৰ্ষিক প্ৰতিবেদন দাখিলৰ বাবে কেবিনেটনৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত আজি অনুষ্ঠিত কেন্দ্ৰীয় কেবিনেট বৈঠকত জলবায়ু পৰিৱৰ্তনক লৈ ৰাষ্ট্ৰসংঘৰ পৰিকাঠামো সন্মিলন(ইউএনএফচিচিচি)ত সন্মিলনৰ আধাৰত গ্ৰহণ কৰা দিশসমূহৰ পুৰণ সন্দৰ্ভত ভাৰতৰ দ্বিতীয় দ্বি-বাৰ্ষিক প্ৰতিবেদন দাখিলৰ বাবে অনুমোদন জনাইছে৷ জলবায়ু পৰিৱর্তন সম্পৰ্কীয় এই দ্বি-বার্ষিক প্ৰতিবেদনৰ বৈশিষ্ট্যবোৰৰ ভিতৰত ৰাষ্ট্ৰীয় পৰিস্থিতি, ৰাষ্ট্ৰীয় গ্রীন হাউচ গেছ সম্পৰ্কীয় তথ্যৰ তালিকা, কার্বন নিৰ্গমনজনিত তথ্য, আর্থিক, প্ৰযুক্তিগত তথা সক্ষমতা বৃদ্ধিৰ প্ৰয়োজনীয়তা আৰু আভ্যন্তৰীণ ক্ষেত্রত তদাৰকী কৰা ইত্যাদি উল্লেখযোগ্য৷ ৰাষ্ট্ৰীয় পর্যায়ত বিভিন্ন সমীক্ষা আৰু পর্যালোচনাৰ ভিত্তিত এই প্ৰতিবেদন প্ৰস্তুত কৰা হৈছে। জলবায়ু পৰিৱর্তন সৈতে জড়িত বিশেষজ্ঞসকলৰ কাৰিকৰী পৰামৰ্শদাতা কমিটী তথা মন্ত্রী পর্যায়ৰ ৰাষ্ট্ৰীয় পৰিচালনা কমিটীয়ে এই প্ৰতিবেদনৰ পর্যালোচনা কৰিছে। তদুপৰি, কৃষি গৱেষণা আৰু শিক্ষা, কৃষি ক্ষেত্ৰত সহযোগিতা তথা কৃষক কল্যাণ, অৰ্থনৈতিক পৰিক্ৰমা, বৈদেশিক পৰিক্ৰমা, নব্য আৰু নবীকৰণযোগ্য শক্তি, বিজ্ঞান আৰ প্ৰযুক্তি, কয়লা, শক্তি, ৰে’ল বোৰ্ড, পথ পৰিবহন আৰু ঘাইপথকে ধৰি বিভিন্ন বিভাগে এই প্ৰতিবেদন পৰীক্ষা কৰি চাইছে৷ বিভিন্ন পক্ষই দিয়া বিভিন্ন মন্তব্য আৰু তাৰ সংশোধনমূলক প্ৰস্তাৱ বিচাৰ কৰি চোৱাৰ পাছত এই প্ৰতিবেদন চূড়ান্ত কৰা হয়। এই প্ৰতিবেদনৰ জৰিয়তে ভাৰতে এক অংশীদাৰ দেশ হিচাপে বিভিন্ন তথ্য দাখিল কৰিব পাৰিলে৷ উল্লেখ্য যে ভাৰতে জলবায়ু পৰিৱৰ্তনক লৈ ৰাষ্ট্ৰসংঘৰ পৰিকাঠামো সন্মিলনৰ এখন অংশীদাৰ দেশ। বিভিন্ন উন্নত আৰু উন্নয়নশীল দেশে এই মঞ্চত জলবায়ুৰ সন্দৰ্ভত শেহতীয়া বিভিন্ন তথ্য দাখিল কৰে যাতে জলবায়ু পৰিৱর্তনৰ ক্ষেত্ৰত ৰাষ্ট্ৰসংঘৰ হাতত সঠিক তথ্য মজুত ৰখাটো সম্ভৱ হয়।
ৰাষ্ট্ৰীয় ডিজিটেল যোগাযোগ নীতি-২০১৮ত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত অনুষ্ঠিত কেবিনেট বৈঠকত আজি ৰাষ্ট্ৰীয় ডিজিটেল যোগাযোগ নীতি-২০১৮ত অনুমোদন জনোৱাৰ লগতে ‘টেলিকম কমিচন’ক ‘ডিজিটেল কমিউনিকেশ্যন কমিচন’ হিচাপে নামকৰণ কৰা হৈছে। এই নতুন নীতিত ভাৰতীয় অর্থনীতি আৰু সমাজৰ ডিজিটেল সবলীকৰণৰ কথা চিন্তা কৰা হৈছে। ই নাগৰিক আৰু উদ্যোগ প্ৰতিষ্ঠানসমূহৰ বাবে তথ্য আৰু যোগাযোগৰ প্রয়োজন পূৰণ কৰিব বুলি ধাৰণা কৰা হৈছে। ইয়াৰ বাবে এক সর্বত্রগামী আৰু সুলভ ডিজিটেল যোগাযোগৰ কাঠামো আৰু সেৱা ব্যৱস্থাৰ প্রতিষ্ঠা কৰা হ’ব। এই নীতিৰ ফলত ডিজিটেল যোগাযোগৰ ক্ষেত্রত নতুন ধাৰণা আৰু উদ্ভাৱন হ’ব। সেইবোৰ সৈছে ৫জি, আইঅ’টি, এম২এমৰ দৰে ব্যৱস্থাই ভৱিষ্যতে ভাৰতৰ দূৰসংযোগ খণ্ডৰ অংগ হৈ উঠিব। এই নীতিৰ মূল লক্ষ্য হৈছে সকলোৰে বাবে ব্র’ডবেণ্ডৰ ব্যৱস্থা কৰা, ডিজিটেল যোগাযোগেৰ ক্ষেত্রত অতিৰিক্ত ৪০ লাখ কর্মসংস্থাপনৰ ব্যৱস্থা কৰা, ভাৰতৰ জাতীয় আয়ৰ ক্ষেত্রত ডিজিটেল যোগাযোগ খণ্ডৰ অৱদান বর্তমানৰ ৬ শতাংশৰ পৰা বৃদ্ধি হৈ ৮ শতাংশলৈ নিয়া, ভাৰতক তথ্য আৰু যোগাযোগ প্রযুক্তি উন্নয়ন সূচকৰ ক্ষেত্রত বিশ্বৰ শীর্ষৰ ৫০খন দেশৰ ভিতৰতে স্থান দিয়া, বিশ্বৰ ডিজিটেল মূল্য শৃংখলৰ ক্ষেত্রৰ ভাৰতৰ অৱদান বৃদ্ধি আৰু ডিজিটেল সার্বভৌমত্ব সুনিশ্চিত কৰা। ২০২২ চনৰ ভিতৰত এই লক্ষ্য পূৰণৰ লক্ষ্য নিৰ্ধাৰণ কৰা হৈছে। এই নীতিৰ প্রধান বৈশিষ্ট্যসমূহ হৈছে- প্রত্যেক নাগৰিকৰ বাবে ৫০ এমবিপিএছ ব্ৰ’ডবেণ্ড সংযোগৰ ব্যৱস্থা কৰা। ২০২০ চনৰ ভিতৰত দেশৰ সকলো গাওঁ পঞ্চায়তক ১ জিবিপিএছ সংযোগ ব্যৱস্থাৰ অধীনলৈ অনা আৰু ২০২২ৰ ভিতৰত সেয়া ১০ জিবিপিএছলৈ বৃদ্ধি কৰা, যিবোৰ স্থানত এতিয়াও ডিজিটেল সংযোগৰ ব্যৱস্থা কৰা হোৱা নাই, তাত ইয়াৰ ব্যৱস্থা কৰা, ডিজিটেল যোগাযোগৰ ক্ষেত্রত ১০০ বিলিয়ন মার্কিন ডলাৰ বিনিয়োগ আকর্ষণ কৰা, নতুন যুগৰ দক্ষতা বৃদ্ধিৰ বাবে ১০ লাখ কর্মচাৰীৰ প্রশিক্ষণৰ ব্যৱস্থা কৰা ইত্যাদি। তদুপৰি, দেশৰ ৫০০ কোটি ডিজিটেল সংযুক্ত যন্ত্রক ‘ইন্টাৰনেট অব থিংছ’(আইঅ’টি)ৰ অধীনলৈ অনা, ডিজিটেল যোগাযোগৰ ক্ষেত্রত এক সার্বিক তথ্য সুৰক্ষাৰ ব্যৱস্থা কৰা আৰু বিশ্বৰ ডিজিটেল অর্থনীতিত ভাৰতৰ সক্রিয় অংশগ্রহণৰ ব্যৱস্থা কৰা। আনহাতে, নাগৰিকৰ নিৰাপত্তা সুনিশ্চিত কৰিবলৈ এক যথাযথ প্রতিষ্ঠানগত আৰু জবাবদিহি ব্যৱস্থা গঢ়ি তোলাটোও এই নীতিৰ লক্ষ্য। এই নীতি ৰূপায়ণৰ বাবে এক ৰাষ্ট্ৰীয় পর্যায়ৰ ডিজিটেল গ্রিড গঢ়ি তোলা হ’ব। তদুপৰি, সকলো নতুন চহৰ আৰু পথ প্রকল্পত অভিন্ন সেৱাৰ কাঠামো প্রতিষ্ঠা কৰা। আনহাতে, কেন্দ্র, ৰাজ্য চৰকাৰ আৰু স্থানীয় স্বায়ত্তশাসিত সংস্থাসমূহৰ সহযোগিতাত ডিজিটেল সংযোগৰ ক্ষেত্রত অভিন্ন অধিকাৰ, দাম আৰু সময়সীমাৰ ক্ষেত্রত মান্য আৰু প্রতিষ্ঠানগতক ব্যৱস্থা গঢ়ি তোলা। যি কোনো ধৰণৰ নতুন কামৰ ক্ষেত্রত অনুমোদনৰ প্রতিবন্ধকতা দূৰ কৰা আৰু পৰৱর্তী প্রজন্মৰ ‘অ’পেন এক্সেছ নেটৱর্ক’ৰ উন্নয়নৰ ব্যৱস্থা কৰা। ২০১২ চনৰ ৰাষ্ট্ৰীয় দূৰসংযোগ নীতিৰ পৰিৱর্তে ভাৰতৰ ডিজিটেল যোগাযোগ ক্ষেত্রক বর্তমান পৰিস্থিতিৰ সৈতে সামঞ্জস্য ৰাখি ২০১৮ চনৰ এই নতুন ৰাষ্ট্ৰীয় ডিজিটেল যোগাযোগ নীতি প্রণয়ন কৰা হৈছে। উল্লেখ্য যে বৰ্তমান বিশ্বৰ দূৰসংযোগ ব্যৱস্থা ৫জি, আইঅ’টি, এম২এম ইত্যাদিৰ দৰে আধূনিক প্ৰযুক্তিগত সুবিধাৰ যুগত প্ৰৱেশ কৰাৰ পৰিপ্ৰেক্ষিতত ভাৰতৰ দূৰসংযোগ ব্যৱস্থাটো “গ্ৰাহককেন্দ্ৰিক” আৰু ‘এপ্লিকেচনকেন্দ্ৰিক’ ব্যৱস্থা প্ৰসাৰিত কৰা হৈছে, যাতে গ্ৰাহকসকলে কেৱল দূৰসংযোগৰ সেৱাৰ উপৰি দূৰসংযোগভিত্তিক অন্যান্য সেৱাসমূহো লাভ কৰিবলৈ সক্ষম হয়।
প্ৰধানমন্ত্ৰী আৱাস যোজনাৰ সমূহীয়া ই-গৃহপ্ৰৱেশৰ হিতাধিকাৰীৰ সাক্ষী হ’ল প্ৰধানমন্ত্ৰী; ভালছাদৰ জুজৱা গাঁৱত এষ্টল পানী যোগান আঁচনিৰ আধাৰশিলা স্থাপন

প্ৰধানমন্ত্ৰী শ্ৰী নৰেন্দ্ৰ মোদীয়ে আজি ভালছাদ জিলাৰ জুজৱা গাঁৱত আয়োজিত এক বিশাল ৰাজহুৱা সভাত প্ৰধানমন্ত্ৰী আৱাস যোজনা(গ্ৰামীণ)ৰ হিতাধিকাৰীৰ সমূহীয়া ই-গৃহপ্ৰৱেশ অনুষ্ঠানত হাজাৰ হাজাৰ লোকৰ সৈতে সাক্ষী হিচাপে যোগদান কৰে। এই উপলক্ষে ৰাজ্যখনৰ ২৬খন জিলাৰ ১ লাখ হিতাধিকাৰীক গৃহ হস্তান্তৰ কৰে। কেইবাখনো জিলাৰ হিতাধিকাৰীয়ে ভিডিঅ’ লিংকযোগে মুল অনুষ্ঠানৰ সৈতে সংযোগ স্থাপন কৰাৰ লগতে প্ৰধানমন্ত্ৰীয়ে ইয়াৰে একাংশ লোকৰে বাৰ্তালাপ কৰে। একেটা অনুষ্ঠানতে প্ৰধানমন্ত্ৰীয়ে দীনদয়াল উপাধ্যায় গ্ৰামীণ কৌশল বিকাশ যোজনা, মুখ্যমন্ত্ৰী গ্ৰামোদয় যোজনা আৰু ৰাষ্ট্ৰীয় গ্ৰামীণ জীৱিকা অভিযানকে ধৰি বিভিন্ন উন্নয়নমুলক আঁচনিৰ অধীনত একাংশ নিৰ্বাচিত হিতাধিকাৰীক প্ৰশংসা-পত্ৰ আৰু সংস্থাপন পত্ৰ বিতৰণ কৰে। তেওঁ মহিলা বেংক কৰেছপনডেণ্টক নিযুক্তি পত্ৰ আৰু মিনি-এটিএম প্ৰদান কৰে। ইয়াৰ পাছতে প্ৰধানমন্ত্ৰীয়ে এষ্টল পানী যোগান আঁচনিৰ আধাৰশিলা স্থাপন কৰে। এই উপলক্ষে আগবঢ়োৱা ভাষণত প্ৰধানমন্ত্ৰীয়ে ৰাখী বন্ধন উৎসৱ সমাগত বুলি উল্লেখ কৰে। তেওঁ ১ লাখতকৈ অধিক লোকে তেওঁলোকৰ নামত এটাকৈ আৱাস লাভ কৰাক লৈ তেওঁ সন্তুষ্টি প্ৰকাশ কৰে আৰু ৰাখী বন্ধনৰ প্ৰাকমুহূৰ্তত এয়া এক উপহাৰ বুলি কয়। তেওঁ লগতে কয় যে এখন নতুন ঘৰে এক নতুন সপোন লৈ আনিছে আৰু পৰিয়ালক এক নতুন সামূহিক উৎসাহেৰে তেওঁলোকৰ সপোনবোৰ পূৰণ কৰাত কঠোৰ পৰিশ্ৰম কৰিবলৈ উদ্গনি যোগাব। ই-গৃহপ্ৰৱেশৰ সময়ত দেখা গৃহসমূহৰ মানদণ্ড উৎকৃষ্ট মানদণ্ডৰ বুলি উল্লেখ কৰি প্ৰধানমন্ত্ৰী যে এয়া মধ্যস্থতাকাৰী নথকাৰ বাবেই সম্ভৱ হৈছে। প্ৰধানমন্ত্ৰীয়ে কেন্দ্ৰীয় চৰকাৰৰ ২০২২ চনৰ ভিতৰত “সকলোৰে বাবে গৃহ” ভিজন সুনিশ্চিত কৰাৰ সম্পৰ্কে পুনৰ দোঁহাৰে। প্ৰধানমন্ত্ৰীয়ে কয় যে দীৰ্ঘদিন ধৰি ফেন্সি আৱাস গঢ়ি তোলাৰ সন্দৰ্ভত ৰাজনীতিবিদসকলে বক্তৃতা দি আহিছিল। তেওঁ কয় যে এই বক্তৃতা বৰ্তমান দুখীয়া লোকে তেওঁলোকৰ গৃহ লাভলৈ পৰিৱৰ্তন হ’ল। এষ্টল পানী যোগান আঁচনিৰ আধাৰশিলা স্থাপন কৰি প্ৰধানমন্ত্ৰীয়ে কয় যে বিশুদ্ধ পানীয়ে জনসাধাৰণক বিভিন্ন ৰোগৰ পৰা ৰক্ষা কৰে। প্ৰধানমন্ত্ৰীয়ে কেনেকৈ চৰকাৰে আৱাস প্ৰদান, বিদ্যুৎ যোগান, বিশুদ্ধ খোৱাপানী যোগান আৰু স্বচ্ছ ৰন্ধন গেছ যোগানেৰে দুখীয়া লোকসকলৰ জীৱনলৈ পৰিৱৰ্তন আনিছে সেই সম্পৰ্কে বিস্তৃত ব্যাখ্যা আগবঢ়ায়।
প্ৰধানমন্ত্ৰীয়ে কাইলৈ আগবঢ়াব জন প্ৰশাসনৰ উৎকৰ্ষ বঁটা আৰু সম্বোধন কৰিব অসামৰিক সেৱাৰ কৰ্মচাৰীসকলক

নতুন দিল্লীৰ বিজ্ঞান ভৱনত আয়োজিত এক অনুষ্ঠানত প্ৰধানমন্ত্ৰী শ্ৰী নৰেন্দ্ৰ মোদীয়ে কাইলৈ(২১ এপ্ৰিলত)অগ্ৰাধিকাৰমুলক চৰকাৰী আঁচনি আৰু উদ্ভাৱনী প্ৰচেষ্টাৰ কাৰ্যকৰীকৰণত যিবোৰ জিলা/কাৰ্যকৰী গোট আৰু কেন্দ্ৰীয়/ ৰাজ্য চৰকাৰৰ সংস্থাই বিশেষ পাৰদৰ্শিতা দেখুৱাবলৈ সক্ষম হৈছে, সেইবোৰক উৎকৰ্ষ বঁটা প্ৰদান কৰিব। এই উপলক্ষে তেওঁ একাংশ অসামৰিক সেৱাৰ কৰ্মচাৰীক উদ্দেশ্যি ভাষণো আগবঢ়াব। জন প্ৰশাসনত প্ৰধানমন্ত্ৰীৰ উৎকৰ্ষ বঁটা হৈছে নাগৰিকসকলৰ কল্যানৰ বাবে জিলা আৰু কেন্দ্ৰীয় তথা ৰাজ্য চৰকাৰৰ সংস্থাসমূহে কৰা অনবদ্য কামৰ এক স্বীকৃতি। মুলতঃ চাৰিখন বিশেষ আঁচনিৰ বিপৰীতেহে এই বঁটা প্ৰদান কৰা হয়। সেইবোৰ হৈছে (i) প্ৰধানমন্ত্ৰী ফচল বীমা যোজনা, (ii) ডিজিটেল পেমেণ্টৰ প্ৰচাৰ, (iii) প্ৰধানমন্ত্ৰীৰ আৱাস যোজনা-গ্ৰাম্য আৰু নগৰীয়া, আৰু (iv) দীনদয়াল উপাধ্যায় গ্ৰামীণ কৌশল্য যোজনা। তদুপৰি, উদ্ভাৱনৰ ক্ষেত্ৰত জিলাসমূহকে ধৰি কেন্দ্ৰীয়, ৰাজ্যিক সংস্থাসমূহৰ বাবেও বঁটাৰ ব্যৱস্থা কৰা হৈছে। চিহ্নিত চাৰিখন আঁচনিৰ বিপৰীতে চলিত বৰ্ষত ১১টা বঁটা প্ৰদান কৰা হ’ব আৰু ২টা বঁটা কেন্দ্ৰীয়/ৰাজ্যিক/জিলা পৰ্যায়ৰ সংস্থাক উদ্ভাৱনৰ বাবে আগবঢ়োৱা হ’ব, য’ৰ এটা বঁটা এখন ৰূপান্তৰশীল জিলাক দিয়া হ’ব। এই উপলক্ষে দুখন গ্ৰন্থও উন্মোচন কৰিব প্ৰধানমন্ত্ৰীয়ে। ‘নিউ পাথৱেজ’ শীৰ্ষক গ্ৰন্থখন হৈছে চিহ্নিত অগ্ৰাধিকাৰমুলক আৰু উদ্ভাৱনী আঁচনিৰ কাৰ্যকৰীকৰণৰ সফলতাৰ কাহিনীভিত্তিক আৰু ‘এছপিৰেচনেল ডিষ্ট্ৰিক্টঃ আনলকিং পটেনচিয়েলছ’ শীৰ্ষক আনখন গ্ৰন্থ হৈছে ৰূপান্তৰশীল জিলাসমূহৰ পৰিৱৰ্তনৰ কৌশলসমূহৰ সৈতে জড়িত।
অটল বিহাৰী বাজপেয়ীক জন্মদিনৰ শুভেচ্ছা প্ৰধানমন্ত্ৰীৰ

প্ৰাক্তন প্ৰধানমন্ত্ৰী শ্ৰী অটল বিহাৰী বাজপেয়ীৰ জন্মদিন উপলক্ষে প্ৰধানমন্ত্ৰী শ্ৰী নৰেন্দ্ৰ মোদীয়ে তেওঁক শুভেচ্ছা জ্ঞাপন কৰে। এক বাৰ্তাত প্ৰধানমন্ত্ৰীয়ে কয়, “আমাৰ শ্ৰদ্ধাৰ অটলজীক জন্মদিনৰ শুভেচ্ছা জনাইছো। তেওঁৰ অসাধাৰণ তথা দূৰদৃষ্টিসম্পন্ন নেতৃত্বই ভাৰত অধিক বিকশিত কৰাৰ লগতে বিশ্বৰ আগত আমাৰ সন্মান উন্নীত কৰিলে। মই তেওঁৰ সু-স্বাস্থ্য কামনা কৰিছো।”
আহমেদাবাদত চলি থকা ভাইব্ৰেণ্ট গুজৰাট গ্লোবেল ছামিট ২০১৯ ত প্ৰধানমন্ত্ৰীক সাক্ষাৎ উজবেকিস্তানৰ ৰাষ্ট্ৰপতিৰ

ভাইব্ৰেণ্ট গুজৰাট গ্লোবেল ছামিট, ২০১৯ ত অংশগ্ৰহণ কৰিবলৈ অহা উজবেকিস্তানৰ ৰাষ্ট্ৰপতি শ্বাৱকট মিৰ্জিওয়েৱে প্ৰধানমন্ত্ৰী নৰেন্দ্ৰ মোদীৰ সৈতে ১৮ জানুৱাৰীত এক দ্বিপাক্ষিক বৈঠকত মিলিত হয়। উল্লেখ্য যে এই বৈঠকৰ পূৰ্বে ৰাষ্ট্ৰপতি মিৰ্জিওয়েৱক ১৭ জানুৱাৰীত তেওঁৰ সহযোগীসহ গান্ধীনগৰত গুজৰাটৰ ৰাজ্যপাল শ্ৰী অ’ পি. কোহলিয়ে আদৰণি জনায়। দুয়োগৰাকী ৰাষ্ট্ৰ নেতাৰ এই বৈঠকতে ৰাষ্ট্ৰপতি মিৰ্জিওয়েৱ আৰু তেওঁৰ সৈতে অহা অন্যান্য অতিথিসকলক গুজৰাটলৈ উষ্ম আদৰণি জনায়। ৰাষ্ট্ৰপতি মিৰ্জিওয়েৱে ইয়াৰ পূৰ্বে ২০১৮ চনৰ ৩০ ছেপ্তেম্বৰৰ পৰা ১ অক্টোবৰলৈ কৰা ভাৰত ভ্ৰমণৰ সময়ত প্ৰধানমন্ত্ৰী মোদীৰ সৈতে হোৱা সাক্ষাৎৰ কথা স্মৰণ কৰি সেই বৈঠকত গ্ৰহণ কৰা বিভিন্ন সিদ্ধান্তৰ অগ্ৰগতি আৰু ফলপ্ৰসূ ৰূপায়নত সন্তুষ্টি ব্যক্ত কৰে প্ৰধানমন্ত্ৰীয়ে। ৰাষ্ট্ৰপতিগৰাকীৰ পূৰ্বৰ ভ্ৰমণত উজবেকিস্তানৰ আণ্ডিজান আৰু গুজৰাটৰ মাজত সহযোগিতাৰ ক্ষেত্ৰত হোৱা এক বুজাবুজি চুক্তিৰ প্ৰসঙ্গ উল্লেখ কৰি প্ৰধানমন্ত্ৰীয়ে আণ্ডিজানৰ গৱৰ্ণৰ আৰু তেখেতৰ সতীৰ্থ সহযোগীসকলৰ উপস্থিতিৰ কথা দোহাৰে আৰু আশা প্ৰকাশ কৰে যে ৰাষ্ট্ৰপতি মিৰ্জিওয়েৱৰ এই ভাৰত ভ্ৰমণে আণ্ডিজান আৰু গুজৰাটৰ মাজৰ সহযোগিতাৰ লগতে ভাৰত আৰু উজবেকিস্তানৰ মাজৰ সম্পৰ্ক অধিক গাঢ় হৈ উঠিব। প্ৰধানমন্ত্ৰীয়ে ৰাষ্ট্ৰপতি মিৰ্জিওয়েৱক বিগত ১২ আৰু ১৩ জানুৱাৰী ২০১৯ ত উজবেকিস্তানৰ ছামাৰকাণ্ডত অনুষ্ঠিত বৈদেশক মন্ত্ৰীসকলৰ বৈঠক ‘প্ৰথম ভাৰত-মধ্য এছিয়া সন্মিলন’ত তেওঁৰ সহায় সহযোগিতাৰ বাবে ধন্যবাদ জ্ঞাপন কৰে। উল্লেখ্য যে এই বৈঠকতে আফগানিস্তানত শান্তি আৰু উন্নতি প্ৰতিষ্ঠাৰ বাবে সহায় আগবঢ়োৱা সন্দৰ্ভত ভালেমান গুৰুত্বপূৰ্ণ আলোচনা কৰা হয়। ৰাষ্ট্ৰপতি মিৰ্জিওয়েৱেও প্ৰধানমন্ত্ৰী নৰেন্দ্ৰ মোদীক ভাইব্ৰেণ্ট গুজৰাট ছামিটত অংশগ্ৰহণৰ বাবে নিমন্ত্ৰণ জনোৱাৰ বাবে ধন্যবাদ জ্ঞাপন কৰে। তেওঁ প্ৰধানমন্ত্ৰী মোদীক অৱগত কৰে যে উজবেকিস্তানৰ তথ্য-প্ৰযুক্তি, শিক্ষা, ফাৰ্মাচিউটিকেলছ, স্বাস্থ্যসেৱা, কৃষি-বিণিজ্য আৰু পৰ্যটন ক্ষেত্ৰত ভাৰতৰ তৰফৰ পৰা বিনিয়োগ আশা কৰে আৰু বিশেষকৈ এনে বিনিয়োগে দুয়োখন দেশৰ মাজত এক সৌহাদ্যপূৰ্ণ সম্পৰ্কও উন্নীত কৰিব বুলি উল্লেখ কৰে ৰাষ্ট্ৰপতিগৰাকীয়ে। ৰাষ্ট্ৰপতি মিৰ্জিওয়েৱে লগতে প্ৰথম ভাৰত-মধ্য এছিয়া সন্মিলনৰ সফল উপলব্ধিৰ বাবে প্ৰধানমন্ত্ৰী মোদীক অভিনন্দন জ্ঞাপন কৰে। উল্লেখ্য যে এই সন্মিলনে আফগানিস্তানত শান্তি প্ৰতিষ্ঠাৰ বাবে এই সন্মিলনত অংশগ্ৰহণ কৰা দেশসমূহ আৰু মধ্য এছিয়াৰ দেশসমূহৰ ওফৰত থকা ভাৰতৰ যোগাত্মক প্ৰভাৱৰ দিশবোৰ শক্তিশালী ৰূপত প্ৰতিষ্ঠা কৰিছে। এই বৈঠকতে দুয়োগৰাকী ৰাষ্ট্ৰনেতাই ভাৰতৰ শক্তি প্ৰয়োজনীয়তা পূৰণৰ বাবে দীৰ্ঘদিন ধৰি ইউৰেনিয়াম যোগানৰ ক্ষেত্ৰত উজবেকিস্তানৰ ন’ভ’ই মিনাৰেলছ এণ্ড মেটেলাৰ্জিকেল কোম্পানী আৰু ভাৰতৰ এট’মিক এনাৰ্জী বিভাগৰ মাজত হোৱা চুক্তি সম্পাদনো কৰে। দুয়োগৰাকী ৰাষ্ট্ৰনেতাই উজবেকিস্তানত গৃহ আৰু সামাজিক আন্তঃগাঁথনিমূলক বিভিন্ন প্ৰকল্পৰ বাবে ২০০ মিলিয়ন মাৰ্কিন ডলাৰৰ ‘লাইন অৱ ক্ৰেডিট’ আগবঢ়াবৰ বাবে এক্সপ’ৰ্ট-ইম্প’ৰ্ট বেংক অৱ ইণ্ডিয়া আৰু উজবেকিস্তান গণৰাজ্যৰ মাজত সম্পাদিত চুক্তিক আদৰণি জনায়। উল্লেখ্য যে উজবেকিস্তানৰ ৰাষ্ট্ৰপতি মিৰ্জিওয়েৱৰ বিগত ভ্ৰমণৰ সময়তে প্ৰধানমন্ত্ৰী নৰেন্দ্ৰ মোদীয়ে উজবেকিস্তানলৈ এই ২০০ মিলিয়ন মাৰ্কিন ডলাৰ লাইন অৱ ক্ৰেডিট হিচাপে আগবঢ়োৱাৰ কথা ঘোষণা কৰিছিল।
২০১০ত স্বাক্ষৰিত পাৰস্পৰিক স্বীকৃত চুক্তি(এমআৰএ) আৰু ভাৰতীয় চাৰ্টাৰ্ড একাউণ্টেণ্ট প্ৰতিষ্ঠান(আইচিএআই) আৰু আয়াৰলেণ্ডৰ ইনষ্টিটিউট অৱ পাব্লিক একাউণ্ট(চিপিএ)ৰ মাজত নতুন এনআৰএত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত আজি অনুষ্ঠিত কেবিনেট বৈঠকত ২০১০ত স্বাক্ষৰিত পাৰস্পৰিক স্বীকৃত চুক্তি(এমআৰএ) আৰু ভাৰতীয় চাৰ্টাৰ্ড একাউণ্টেণ্ট প্ৰতিষ্ঠান(আইচিএআই) আৰু আয়াৰলেণ্ডৰ ইনষ্টিটিউট অৱ পাব্লিক একাউণ্ট(চিপিএ)ৰ মাজত নতুন এনআৰএত অনুমোদন জনায়। ইয়াৰ জৰিয়তে ভাৰত আৰু আয়াৰলেণ্ডৰ মাজত একাউণ্টিং ক্ষেত্ৰত আন্তঃগাঁথনিমুলক পাৰস্পৰিক সহযোগিতাৰ প্ৰসাৰ, ইয়াৰ জ্ঞান, বৌদ্ধিক উন্নয়ন, এনে বৃত্তিৰ প্ৰতি সংশ্লিষ্ট দেশসমূহৰ লোকসকলৰ আগ্ৰহ বৃদ্ধি কৰা ইত্যাদি বিভিন্ন দিশত সহায়ক হ’ব। এই এমআৰএই দুয়োখন সদস্য ৰাষ্ট্ৰক বৰ্ধিত চাহিদা পুৰন কৰিব পৰাকৈ উন্নত অনুশীলনৰ সূযোগ প্ৰদান কৰিব। উল্লেখ্য যে ভাৰতীয় সংসদত গৃহীত দ্য চাৰ্টাৰ্ড একাউণ্টেণ্ট এক্ট, ১৯৪৯ অনুসৰি গঠন কৰা ভাৰতীয় চাৰ্টাৰ্ড একাউণ্টেণ্ট প্ৰতিষ্ঠান(আইচিএআই) হৈছে এক সাংবিধানিক নিকায়, যাৰ দ্বাৰা ভাৰতীয় চাৰ্টাৰ্ড একাউণ্টেচী নিয়ন্ত্ৰিত হয়। ৫০০০ সদস্য আৰু শিক্ষাৰ্থীৰে সমৃদ্ধ চিপিএ হৈছে আয়ালেণ্ডৰ মুল একাউণ্টেচী সংস্থা।
কাইলৈ দেশজুৰি কৃষকৰ সৈতে পোনপটীয়াকৈ বাৰ্তালাপ কৰিব প্ৰধানমন্ত্ৰীয়ে

প্ৰধানমন্ত্ৰীয়ে কাইলৈ পুৱা ৯.৩০ বজাত ভিডিঅ’ সংযোগৰ জৰিয়তে সমগ্ৰ দেশৰ কৃষকসকলৰ সৈতে পোনপটীয়াকৈ বাৰ্তালাপ কৰিব। এই বাৰ্তালাপৰ জৰিয়তে তেওঁ প্ৰত্যক্ষভাৱে কৃষকসকলৰ সমস্যাৰ বিষয়ে শুনাৰ সুযোগ লাভ কৰিব। অনুষ্ঠানত কৃষকসকলৰ উপাৰ্জন দুগুন কৰাৰ সন্দৰ্ভত গ্ৰহণ কৰা প্ৰচেষ্টাসমূহো আলোচনা কৰা হ’ব। কৃষি বিজ্ঞান কেন্দ্ৰ, সামূহিক সেৱা কেন্দ্ৰ(চিএছচি), দূৰদৰ্শন, ডি ডি কিষাণ আৰু আকাশবাণীৰ জৰিয়তে সমগ্ৰ দেশতে এই অনুষ্ঠান পোনপটীয়াকৈ প্ৰচাৰ কৰা হ’ব। প্ৰায় ২ লাখ সামূহিক সেৱা কেন্দ্ৰ(চিএছচি) আৰু ৬০০ কৃষি বিজ্ঞান কেন্দ্ৰক ভিডিঅ’ সংযোগৰ জৰিয়তে সংযোগ কৰা হ’ব। জনসাধাৰণে “নৰেন্দ্ৰ মোদী এপ”(Narendra Modi App)ৰ জৰিয়তেও প্ৰধানমন্ত্ৰীৰ সৈতে বাৰ্তালাপ কৰিব পাৰিব।
চাফাই কৰ্মচাৰীৰ ৰাষ্ট্ৰীয় আয়োগত এটাকৈ উপাধ্যক্ষ আৰু সদস্য পদ সৃষ্টিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্ৰীয় কেবিনেট বৈঠকত চাফাই কৰ্মচাৰীৰ ৰাষ্ট্ৰীয় আয়োগত এটাকৈ উপাধ্যক্ষ আৰু সদস্য পদ সৃষ্টিত অনুমোদন জনোৱা হয়। আয়োগৰ কাম-কাজ সুক্ষ্মভাৱে পৰিচালনা কৰাৰ লগতে নিৰ্দিষ্ট গোটটোৰ কল্যান আৰু উন্নয়নৰ উদ্দেশ্যে কেবিনেটত এই সিদ্ধান্ত লোৱা হয়। পটভূমিঃ উল্লেখ্য যে চাফাই কৰ্মচাৰীৰ ৰাষ্ট্ৰীয় আয়োগে চাফাই কৰ্মচাৰী আৰু ঝাৰুৱালীসকলৰ কল্যানৰ অৰ্থে কাম কৰে। এই লোকসকলৰ মাজত অসমতা দূৰ কৰাৰ লগতে তেওঁলোকক চিনাক্ত কৰি নিৰ্দিষ্ট সময়ৰ ভিত্তিত পুনৰ সংস্থাপনৰ ব্যৱস্থা কৰাটো অতিকে গুৰুত্বপূৰ্ণ কাম।
চৰকাৰে আন্তঃগাঁথনিমূলক উন্নয়নত অগ্ৰাধিকাৰ দিয়া বুলি ক’লে প্ৰধানমন্ত্ৰীয়ে

প্ৰধানমন্ত্রী শ্রী নৰেন্দ্ৰ মোদীয়ে আজি কেৰালাৰ কোল্লাম ৬৬নম্বৰ ৰাষ্ট্ৰীয় ঘাইপথৰ দ্বৈত পথযুক্ত ১৩ কিলোমিটাৰ দৈৰ্ঘ্যৰ কোল্লাম বাইপাছটো দেশবাসীৰ উদ্দেশ্যে উৎচর্গা কৰে। এই উপলক্ষে আয়োজিত এক অনুষ্ঠানত কেৰালাৰ ৰাজ্যপাল ন্যায়াধীশ শ্রী পি, সদাশিৱম, কেৰালাৰ মুখ্যমন্ত্রী শ্রী পিনাৰাই বিজয়ন, কেন্দ্রীয় পর্যটন প্ৰতিমন্ত্রী শ্রী কে জে আলফোন্স আৰু অন্যান্য বিশিষ্ট ব্যক্তিসকল উপস্থিত থাকে৷ কোল্লামৰ আশাৰাম ময়দানত এক বিশাল ৰাজহুৱা সভাত আগবঢ়োৱা ভাষণত প্ৰধানমন্ত্রীয়ে কয় যে চৰকাৰে আন্তঃগাথনিমূলক উন্নয়নত অগ্ৰাধিকাৰ প্ৰদান কৰিছে। এই ক্ষেত্ৰত কোল্লাম বাইপাছ এক অন্যতম উদাহৰণ৷ প্ৰধানমন্ত্ৰীয়ে ভাষণপ্ৰসংগত লগতে কয় যে ২০১৫ চনৰ জানুৱাৰীত প্ৰকল্পটো চূড়ান্ত অনুমোদন লাভ কৰে। প্ৰধানমন্ত্রীয়ে কয় যে তেওঁৰ চৰকাৰে সহজ জীৱনযাপনৰ বাবে ‘সবকা সাথ, সবকা বিকাশ’ত বিশ্বাসী। প্ৰকল্পটো সম্পূর্ণ কৰাৰ ক্ষেত্ৰত কেৰালা চৰকাৰৰ বৰঙণি আৰু সহযোগিতাৰ বাবে প্ৰশংসা কৰে প্ৰধানমন্ত্ৰীয়ে। উল্লেখ্য যে কোল্লাম বাইপাছৰ নিৰ্মাণৰ বাবে আলাপুঝাৰ পৰা তিৰুৱনন্তপুৰম যোৱাৰ সময় বহু পৰিমাণে কমি যাব৷ তদুপৰি, কোল্লাম চহৰৰ যানজঁটো বহু পৰিমাণে হ্ৰাস পাব৷ কেৰালাৰ বিভিন্ন প্ৰকল্প সম্পর্কে উল্লেখ কৰি প্ৰধানমন্ত্ৰী মোদীয়ে কয় যে ২০১৪চনৰ মে’ৰ পৰাই কেৰালাত ৰাষ্ট্ৰীয় ঘাইপথৰ প্রায় ৫০০ কিলোমিটাৰ পথ নিৰ্মাণ কৰা হৈছে। তেওঁ লগতে কয় যে ভাৰতমালাত অধীনত মুম্বাই-কণ্যাকুমাৰী কৰিড’ৰ নির্মাণৰ বাবে এটি বিস্তৃত প্ৰকল্প প্ৰতিবেদন প্ৰস্তুত কৰা হৈছে৷ প্ৰধানমন্ত্রীয়ে কয় যে সকলো প্ৰকল্পৰ কাম সময়মতে শেষ কৰাৰ প্ৰতি চৰকাৰ প্ৰতিশ্রুতিবদ্ধ। তেওঁ কয় যে ১২ লাখ কোটি টকা মূল্যৰ ২৫০টাতকৈও অধিক প্ৰকল্পৰ পর্যালোচনাৰ কাম ইতিমধ্যে সম্পন্ন হৈছে৷ পথ সংযোগৰ কামৰ প্ৰসংগত প্ৰধানমন্ত্রীয়ে কয় যে পূর্বৰ চৰকাৰৰ তুলনায় এই চৰকাৰৰ আমোলত ৰাষ্ট্ৰীয় ঘাইপথ বা গ্রামীণ পথ নির্মাণৰ গতি দুগুন বৃদ্ধি পাইছে। ৯০ শতাংশতকৈও অধিক গ্রামীণ গৃহ এতিয়া এই ধৰণৰ সংযোগৰ আওতালৈ আহিছে। পূর্বৰ চৰকাৰে মাত্ৰ ৫৬ শতাংশ গৃহক সংযোগ কৰিছিল পথসমূহে। এনে পৰিপ্রেক্ষিতত প্ৰধানমন্ত্ৰী মোদীয়ে আশা কৰে যে তেওঁৰ চৰকাৰে শীঘ্ৰে ১০০ শতাংশ পথ সংযোগৰ লক্ষ্য পূৰণ কৰিব পাৰিব৷ প্ৰধানমন্ত্রীয়ে প্ৰসংগক্ৰমে আঞ্চলিক বিমান সংযোগ আৰু ৰে’ল সম্প্ৰসাৰণৰ ফলত কর্মসম্পাদনৰ সুযোগ সৃষ্টি হৈছে বুলি উল্লেখ কৰে। তেওঁ কয় যে যেতিয়া আমি পথ আৰু সেঁতু নির্মাণ কৰো, তেতিয়া আমি কেৱল চহৰ আৰু গাঁৱকেই সংযোগ কৰা নাই, আমি আশা-আকাংক্ষাৰ লগতে সাফল্য, সা-সুবিধা আৰু সুখানুভূতিকো সংযোগ কৰিছো৷ আয়ুষ্মান ভাৰত আঁচনিৰ সন্দৰ্ভত প্ৰধানমন্ত্ৰীয়ে কয় যে এই প্ৰকল্পৰ অধীনত ৮ লাখ ৰোগী উপকৃত হৈছে। এই প্ৰকল্পত এতিয়ালৈকে চৰকাৰে ১১০০ কোটিতকৈও অধিক টকা মঞ্জুৰি দিছে। কেৰালা চৰকাৰক তেওঁ এই প্ৰকল্প ৰূপায়ণৰ কাম ত্বৰান্বিত কৰিবলৈ আহ্বান জনায়৷ প্ৰধানমন্ত্ৰীয়ে কয় যে কেৰালাৰ অর্থনৈতিক উন্নয়নত পর্যটনৰ ডাঙৰ ভূমিকা থকাৰ লগতে ই ৰাজ্যখনৰ অর্থনৈতিক বিকাশৰো মূলধন। কেৰালাৰ পর্যটন সম্ভাৱনীয়তাক স্বীকৃতি দিয়াৰ বাবে তেওঁৰ চৰকাৰে ‘স্বদেশ দর্শন’ আৰু ‘প্ৰসাদ’ আঁচনিৰ অধীনত ৰাজ্যখনৰ সাতটি প্ৰকল্পত অনুমোদন জনাইছে৷ ইয়াৰ বাবে ৫৫০ কোটি টকা প্ৰদান কৰা হ’ব৷ পর্যটন খণ্ডৰ গুৰুত্ব সম্পর্কে প্ৰধানমন্ত্রীয়ে কয়, ‘পর্যটন খণ্ডত ২০১৬ত ১৪ শতাংশ বৃদ্ধি লক্ষ্য কৰা গৈছে। ২০১৮ৰ বিশ্ব ভ্ৰমণ আৰু পৰ্যটন পৰিষদৰ প্ৰতিবেদনত ‘পাৱাৰ ৰেংকিঙ’ৰ ক্ষেত্রত ভাৰতে তৃতীয় স্থানলৈ উন্নীত হৈছে। ভাৰতত ২০১৩ চনত প্রায় ৭০ লাখ বিদেশী পর্যটক আহিছিল। ২০১৭ত সেয়া বৃদ্ধি পাই ১ কোটি হৈছে। তেওঁ লগতে কয় যে ই-ভিছা আৰম্ভ হোৱাৰ বাবে ভাৰতীয় পর্যটন খণ্ড বিপুল পৰিৱর্তন আহিছে। এতিয়ালৈকে ১৬৬খন দেশৰ নাগৰিকৰ বাবে ভাৰতে ই-ভিছাৰ ব্যৱস্থা কৰিবলৈ সক্ষম হৈছে৷
চীনলৈ ৰাওনা হোৱাৰ পূৰ্বে প্ৰধানমন্ত্ৰীৰ প্ৰেছ বিবৃতি

প্ৰধানমন্ত্ৰী শ্ৰী নৰেন্দ্ৰ মোদীয়ে অহা ২৭-২৮ এপ্ৰিল, ২০১৮ত চীনৰ য়ুহান ভ্ৰমণ কৰিব। চীনলৈ ৰাওনা হোৱাৰ পূৰ্বে প্ৰধানমন্ত্ৰীয়ে নিম্নোলিখিত প্ৰেছ বিবৃতি প্ৰেৰণ কৰেঃ চীনৰ ৰাষ্ট্ৰপতি শ্ৰীযুত জি জিনপিঙৰ সৈতে এক আনুষ্ঠানিক বৈঠকত মিলিত হোৱাৰ উদ্দেশ্যে অহা ২৭-২৮ এপ্ৰিল, ২০১৮ত চীনৰ য়ুহান ভ্ৰমণ কৰিম। ৰাষ্ট্ৰপতি জি আৰু মই দ্বিপাক্ষিক আৰু বৈশ্বিক গুৰুত্ব থকা বিভিন্ন বিষয় সন্দৰ্ভত মত-বিনিময় কৰিম। আমি উভয়ে ৰাষ্ট্ৰৰ উন্নয়নমুলক ক্ষেত্ৰত আমাৰ দৃষ্টিভংগী আৰু অগ্ৰাধিকাৰৰ বিভিন্ন দিশ, বিশেষকৈ বৰ্তমান আৰু ভৱিষ্যতৰ আন্তঃৰাষ্ট্ৰীয় পৰিস্থিতি সন্দৰ্ভত আলোচনা কৰিম। আমি ভাৰত-চীনৰ মাজৰ সম্পৰ্কৰ কৌশলগত আৰু দীৰ্ঘকালীন প্ৰেক্ষাপতৰ উন্নয়নৰো পৰ্যালোচনা কৰিম।
বৰদিন উপলক্ষে দেশবাসীলৈ প্ৰধানমন্ত্ৰীৰ শুভেচ্ছা

প্ৰধানমন্ত্ৰী শ্ৰী নৰেন্দ্ৰ মোদীয়ে বৰদিন উপলক্ষে দেশবাসীক শুভেচ্ছা জনাইছে। এক বাৰ্তাত প্ৰধানমন্ত্ৰীয়ে কয়, “সকলোকে বৰদিন শুভেচ্ছা জনাইছো। আজিৰ পবিত্ৰ দিনত আমি ভগবান যীচুৰ মহান শিক্ষাক সোঁৱৰিছো। এই উৎসবৰ বতৰে আমাৰ সমাজত সুখ আৰু সদ্ভাৱৰ বিকাশ কৰক, তাকে কামনা কৰিছো।”
নৱম পৰ্যায়ৰ চিটী গেছ বিতৰণৰ কামৰ শুভাৰম্ভণি উপলক্ষে আধাৰশিলা স্থাপন প্ৰধানমন্ত্ৰীৰ

প্ৰধানমন্ত্রী শ্ৰী নৰেন্দ্ৰ মোদীয়ে আজি নতুন দিল্লীৰ বিজ্ঞান ভৱনৰ পৰা ভিডিঅ’ কনফাৰেসিঙৰ জৰিয়তে চিটী গেছ বিতৰণ প্ৰকল্পৰ নৱম পর্যায়ৰ কামৰ শুভাৰম্ভণি উপলক্ষে আধাৰশিলা স্থাপন কৰে৷ তেওঁ চিটী গেছ বিতৰণ ব্যৱস্থাৰ দশম নিলাম প্ৰক্রিয়াৰো শুভাৰম্ভ কৰে৷ অনুষ্ঠানত ভাষণ প্ৰসংগত প্ৰধানমন্ত্রীয়ে কয় যে নৱম পর্যায়ত ১২৯খন জিলাৰ চহৰাঞ্চলত গেছ বিতৰণ নেটৱর্ক আৰম্ভ কৰা হৈছে। দশম পৰ্যায়ৰ নিলাম প্ৰক্রিয়াৰ শেষত ৪০০খন জিলা এই প্ৰকল্পৰ অন্তর্ভুক্ত হ’ব বুলি তেওঁ অৱগত কৰে৷ ইয়াৰ জৰিয়তে মুঠ জনসংখ্যাৰ প্রায় ৭০ শতাংশ এই প্ৰকল্পৰ আওতাত অন্তৰ্ভুক্ত হ’ব৷ প্ৰধানমন্ত্রীয়ে কয় যে আমাৰ দেশ বর্তমান গেছভিত্তিক অর্থনীতিৰ দিশে অগ্ৰসৰ হৈছে। কেন্দ্রীয় চৰকাৰে এই অর্থনীতিৰ উন্নয়নত সকলো দিশত দৃষ্টি দিয়া বুলিও কয় প্ৰধানমন্ত্ৰীয়ে৷ দেশৰ গেছখণ্ডৰ আন্তঃগাঁথনি উন্নয়নত চৰকাৰে গ্ৰহণ কৰা বিভিন্ন পদক্ষেপৰ বিষয়েও তেওঁ উল্লেখ কৰে৷ প্ৰধানমন্ত্রীয়ে কয় যে চৰকাৰে এল এন জি টার্মিনেলৰ সংখ্যা বৃদ্ধি কৰাৰ সমান্তৰালভাৱে গেছৰ গ্রিড আৰু গেছ বিতৰণ ব্যৱস্থা আৰু অধিক কার্যক্ষম কৰি তুলিছে৷ স্বচ্ছ শক্তি খণ্ডত গেছ নির্ভৰ অর্থনীতিৰ ভূমিকাৰ কথা ব্যাখ্যা কৰি প্ৰধানমন্ত্রীয়ে কয় যে স্বচ্ছ শক্তি খণ্ডৰ ক্ষেত্ৰত সামগ্রিক সমাধান দিয়াত চিটী গেছ বিতৰণ ব্যৱস্থাই গুৰুত্বপূর্ণ ভূমিকা পালন কৰিব। কেন্দ্রীয় চৰকাৰে স্বচ্ছ শক্তি খণ্ডৰ সম্প্ৰসাৰণৰ লাভৰ বাবে কাম কৰিছে। এই প্ৰসংগত তেওঁ চৰকাৰে গ্ৰহণ কৰা ইথানল মিহলি জৈৱ গেছ কাৰখানাৰ দৰে বিভিন্ন পদক্ষেপৰ কথা উল্লেখ কৰে৷ প্ৰধানমন্ত্রীয়ে কয় যে বিগত চাৰি বছৰত দেশত ১২ কোটিৰো অধিক ৰন্ধন গেছৰ সংযোগ প্ৰদান কৰা হৈছে। চহৰাঞ্চলত গেছৰ নেটৱর্কে এক নতুন পৰিস্থিতিতন্ত্ৰৰ সৃষ্টি কৰিছে বুলি তেওঁ উল্লেখ কৰে। গেছ নির্ভৰ উদ্যোগ গঢ়ি উঠাৰ লগতে যুৱ সম্প্ৰদায়ৰ বাবে কর্মসংস্থাপনৰ সৃষ্টি হৈছে আৰু নাগৰিকসকলৰ জীৱনযাত্রাৰ মানো সহজ কৰি তুলিছে৷ প্ৰধানমন্ত্রীয়ে কয় যে চৰকাৰে স্বচ্ছ শক্তি আৰু গেছ ভিত্তিক অর্থনীতিৰ লক্ষ্য পূৰণৰ দিশত কাম কৰি আহিছে। এই লক্ষ্যত কেৱল নিজৰ বাবে নহয় সমগ্ৰ মানৱ জাতি আৰু ভৱিষ্যৎ প্ৰজন্মৰ বাবে উপনীত হ’ব লাগিব৷
বিশ্ব জৈৱ ইন্ধন দিৱস-২০১৮ উপলক্ষে আয়োজিত অনুষ্ঠানত অংশ ল’ব প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে বিশ্ব জৈৱ ইন্ধন দিৱস-২০১৮ উপলক্ষে ১০ আগষ্ট, ২০১৮ত নতুন দিল্লীৰ বিজ্ঞান ভৱনত আয়োজিত অনুষ্ঠানত অংশ গ্ৰহণ কৰিব। এই উপলক্ষে তেওঁ সমবেত বিভিন্ন ক্ষেত্ৰ, বিশেষকৈ কৃষক, বিজ্ঞান, উদ্যোগী, শিক্ষাৰ্থী, চৰকাৰী বিষয়াবৰ্গৰ লগতে বিধানপালিকাৰ লোকসকলক উদ্দেশ্যি ভাষণ আগবঢ়াব। জৈৱ ইন্ধনে খাৰুৱা তেলৰ ওপৰত থকা নিৰ্ভৰশীলতা হ্ৰাস কৰিব। সেইবোৰে এক পৰিষ্কাৰ পৰিৱেশৰ বৰঙণি যোগোব, কৃষকসকলৰ বাবে অতিৰিক্ত উপাৰ্জন বৃদ্ধি কৰাৰ লগতে গ্ৰামাঞ্চলত সংস্থাপনৰ সৃষ্টি কৰিব। সেইবাবে কৃষকৰ আয় আৰু স্বচ্ছ ভাৰতকে ধৰি চৰকাৰৰ বিভিন্ন প্ৰচেষ্টাসমূহৰ সৈতে জৈৱ ইন্ধনৰ এক সম্বন্ধ আছে। কেন্দ্ৰীয় চৰকাৰৰ প্ৰচেষ্টাৰ ফলস্বৰূপে, ২০১৩-১৪ৰ পৰা বছৰি ইথানল মিহলি পেট্ৰ’লৰ যোগান পৰিমাণ ৩৮ কোটি লিটাৰলৈ বৃদ্ধি পাইছে আৰু ২০১৭-১৮ বৰ্ষত এই পৰিমাণ ১২১ কোটি লিটাৰলৈ বৃদ্ধিৰ লক্ষ্য নিৰ্ধাৰণ কৰা হৈছে। চৰকাৰে ২০১৮ৰ জুন মাহত জৈৱ ইন্ধনৰ ৰাষ্ট্ৰীয় নীতিত অনুমোদন জনাইছে।
জয়ন্তী উপলক্ষে ভগৱান বীৰছা মুণ্ডাক প্ৰণাম প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে ভগৱান বীৰছা মুণ্ডাৰ জয়ন্তী উপলক্ষে তেওঁলৈ প্ৰণাম জনাইছে। এক বাৰ্তাত প্ৰধানমন্ত্ৰীয়ে কয়, “ভগৱান বীৰছা মুণ্ডাৰ জয়ন্তী উপলক্ষে তেওঁক প্ৰণিপাত জনাইছো। তেওঁৰ অদম্য সাহস সকলোৰে প্ৰেৰণাৰ উৎস। ভগৱান বীৰছা মুণ্ডাৰ জীৱনৰ প্ৰতি অনুপ্ৰাণিত আমি দেশৰ জনজাতি সম্প্ৰদায়ৰ সবলীকৰণৰ দিশত কাম কৰি আছো, যিসকল ভাৰতৰ গৌৰৱ।”
গুজৰাটত সংঘটিত এক দুৰ্ঘটনাত মৃত্যু হোৱা লোকসকলৰ প্ৰতি প্ৰধানমন্ত্ৰীৰ শোক

গুজৰাটত সংঘটিত এক দুৰ্ঘটনাত মৃত্যু হোৱা লোকসকলৰ প্ৰতি শোক প্ৰকাশ কৰিছে প্ৰধানমন্ত্ৰী শ্ৰী নৰেন্দ্ৰ মোদীয়ে। এক শোকবাৰ্তাত প্ৰধানমন্ত্ৰীয়ে কয়, “গুজৰাটৰ ৰাংঘোলাৰ সমীপত সংঘটিত এক দুৰ্ঘটনাত প্ৰাণহানি হোৱা সকলো লোকৰ প্ৰতি মই শোক প্ৰকাশ কৰিছো। এই দুৰ্ঘটনা অতি দুৰ্ভাগ্যজনক আৰু উদ্বেগপূৰ্ণ। দুৰ্ঘটনাত যিসকল আহত হৈছে তেওঁলোকৰ আশু আৰোগ্য কামনা কৰিছো।”
“ইজ অৱ ডুইং বিজিনেছ”ৰ ৰেংকিঙত ভাৰতৰ ঐতিহাসিক উত্থানত প্ৰধানমন্ত্ৰীৰ প্ৰশংসা

সহজে ব্যৱসায় কৰিব পৰা সুবিধা থকা দেশৰ আজি প্ৰকাশ কৰা বিশ্ব বেংকৰ প্ৰতিবেদন, ২০১৮ত ভাৰতৰ স্থান ৩০ লৈ উন্নীত হোৱাত প্ৰধানমন্ত্ৰীয়ে প্ৰশংসা কৰিছে। ২০১৭ৰ প্ৰতিবেদন মতে ভাৰত স্থান ১৩০ৰ পৰিৱৰ্তে শেহতীয়া প্ৰতিবেদনত ভাৰতে ১০০তম স্থান আগুৱায়। এই উন্নতিক ঐতিহাসিক আখ্যা দি এলানি টুইটযোগে প্ৰধানমন্ত্ৰীয়ে কয় যে এয়া টীম ইণ্ডিয়াই সৰ্বাংগীন আৰু বিভিন্ন দিশত কৰা সংস্কাৰৰ ফল। প্ৰধানমন্ত্ৰীয়ে কয়, “টীম ইণ্ডিয়াই সৰ্বাংগীন আৰু বিভিন্ন দিশত কৰা সংস্কাৰৰ ফলতে ইজ অৱ ডুইং বিজিনেছত ভাৰতৰ ঐতিহাসিক উত্থান সম্ভৱ হৈছে। সহজে ব্যৱসায় কৰিব পৰা পৰিবেশে আমাৰ উদ্যোগী, বিশেষকৈ এমএছএমই খণ্ড ঐতিহাসিক সুযোগ প্ৰদানৰ লগতে অধিক সমৃদ্ধিশালী কৰি তুলিব। বিগত ৩ বছৰত সহজ ব্যৱসায়ৰ পৰিবেশ গঢ় দিয়াৰ অৰ্থে ৰাজ্যসমূহৰ মাজত এক ইতিবাচক প্ৰতিযোগিতামুলক মনোভাৱ সৃষ্টি হোৱা পৰিলক্ষিত হৈছে। এয়া অত্যাধিক লাভজনক কথা। ইয়াৰ আগতে কেতিয়াও ভাৰতত বাণিজ্যিক কাম-কাজ ইমান সহজভাৱে কৰি তোলাৰ বাবে কোনো প্ৰচেষ্টা কৰা হোৱা নাই। যিবোৰ অর্থনৈতিক সুযোগ-সুবিধা প্রসাৰৰ বাবে আমাৰ দেশ এতিয়া সাজু, তাৰ সুযোগ গ্রহণৰ বাবে ভাৰতে বিশ্বৰ অন্যান্য দেশক স্বাগতম জনাইছে। ‘সংস্কাৰ, সাফল্য আৰু ৰূপান্তৰ’-এই মন্ত্রকে অৱলম্বন কৰি দেশৰ অর্থনৈতিক সমৃদ্ধি আৰু বেংকিঙৰ ক্ষেত্রত উন্নত মানৰ মর্যাদাত অধিষ্ঠিত হ’বলৈ আমি এতিয়া সংকল্পৱদ্ধ”।
মহাত্মা ফুলেৰ জন্ম বাৰ্ষিকীত প্ৰধানমন্ত্ৰীৰ শ্ৰদ্ধাঞ্জলি

প্ৰধানমন্ত্ৰী শ্ৰী নৰেন্দ্ৰ মোদীয়ে মহাত্মা ফুলেৰ জন্ম বাৰ্ষিকীত তেওঁলৈ শ্ৰদ্ধাঞ্জলি জ্ঞাপন কৰিছে। এই উপলক্ষে প্ৰধানমন্ত্ৰীয়ে কয়, “জন্ম বাৰ্ষিকীত মহাত্মা ফুলেলৈ শ্ৰদ্ধাঞ্জলি জ্ঞাপন কৰিছো। সমাজ সংস্কাৰৰ দিশত তেওঁৰ অগ্ৰণী আৰু নিৰলস প্ৰচেষ্টাই দৰিদ্ৰ লোকসকলক ব্যাপকভাৱে সহায় কৰিছিল। তেওঁ মহিলাসকলৰ উন্নয়ন আৰু যুৱক-যুৱতীসকলৰ মাজত শিক্ষাৰ প্ৰসাৰ ঘটোৱাৰ প্ৰতিশ্ৰুতিৰ প্ৰতি অবিচলিত আছিল।”